ส่วนที่ 1 ข้อมูลสรุป (Executive Summary)

บริษัท โอซีซี จำกัด (มหาชน) ได้ดำเนินกิจการมานานกว่า 3 ทศวรรษ
ประกอบธุรกิจหลักในการจัดจำหน่ายผลิตภัณฑ์เครื่องสำอางและเครื่องนุ่งห่มที่มีคุณภาพสูง
ภายใต้เครื่องหมายการค้าชั้นนำ ซึ่งเป็นที่รู้จักกันอย่างกว้างขวางและได้รับความนิยมอย่างแพร่หลาย
มีจำหน่ายผ่านเครือข่ายคู่ค้าทางธุรกิจครอบคลุมเกือบทุกช่องทางการขายทั่วประเทศ
ตัวอย่างของผลิตภัณฑ์ชั้นนำที่โดดเด่น ได้แก่ เครื่องสำอาง “คัฟเวอร์มาร์ค” (Covermark)
ชุดกีฬา ชุดนอนและชุดชั้นในสตรี “กี ลาโรช” (Guy Laroche)

ภาพรวมของเศรษฐกิจไทยในรอบปีที่ผ่านมา
มีสารพัดปัจจัยที่รุมเร้าเข้ามาจากทั้งภายในและต่างประเทศ
ส่งผลให้การเติบโตทางเศรษฐกิจอ่อนกำลังลง อุปสงค์รวมภายในประเทศชะลอตัว
โดยเฉพาะในภาคเอกชน
การใช้จ่ายเพื่อการบริโภคของประชาชนมีอัตราการขยายตัวที่ลดลงอย่างชัดเจน
แต่ในทางกลับกันหนี้สินภาคครัวเรือนถีบตัวสูงขึ้น
รัฐบาลจึงได้เร่งขับเคลื่อนการใช้จ่ายและการลงทุนภาครัฐเพื่อเป็นการชดเชย

ส่วนภาคการท่องเที่ยวในปีนี้ก็ได้รับผลกระทบอย่างรุนแรงจากภัยพิบัติสึนามิ และปัญหาความไม่สงบใน
3 จังหวัดชายแดนภาคใต้ นอกจากนี้ยังมีสถานการณ์อื่นๆ ที่มีผลกระทบต่อความเชื่อมั่นของผู้บริโภค
ไม่ว่าจะเป็นภัยแล้ง น้ำท่วม ปัญหาการแพร่ระบาดของไข้หวัดนก
การเพิ่มขึ้นของราคาน้ำมันอย่างต่อเนื่อง แนวโน้มพุ่งสูงขึ้นของอัตราเงินเฟ้อและอัตราดอกเบี้ย
ทั้งหมดล้วนมีผลกระทบต่อความเชื่อมั่นของผู้บริโภคไม่ว่าจะโดยทางตรงหรือทางอ้อม
ซึ่งส่งผลต่อเป็นลูกโซ่ไปยังภาคธุรกิจและผู้ประกอบการแต่ละรายอย่างหลีกเลี่ยงไม่ได้

บริษัทได้ติดตามสถานการณ์ความเคลื่อนไหวต่างๆ อย่างใกล้ชิด บริหารความเสี่ยงในทุกๆ ด้าน
ด้วยความระมัดระวัง
ปรับเปลี่ยนกลยุทธ์ทางการตลาดให้สอดคล้องกับสภาพการเปลี่ยนแปลงและเพิ่มการติดตามผลเพื่อปรับปรุงแก้ไขให้ทันเหตุการณ์
บริษัทได้ระบุปัจจัยความเสี่ยงทั้งหมดภายใต้หัวข้อปัจจัยความเสี่ยง

ผลประกอบการในปี 2548 บริษัทมีรายได้จากการขาย 1,163.54 ล้านบาท
เปรียบเทียบกับปีก่อนเพิ่มขึ้น 2.28% โดยหากวิเคราะห์แยกตามส่วนงานจะพบว่า
เครื่องสำอางมีสัดส่วนการขาย 86.77% เพิ่มขึ้นจากปีก่อน 2.09%
ส่วนเครื่องนุ่งห่มมีสัดส่วนการขาย 13.23% เพิ่มขึ้นจากปีก่อน 3.53%
เนื่องจากผลกระทบทางเศรษฐกิจข้างต้นได้ส่งผลทางจิตวิทยาต่อการชะลอใช้จ่ายของผู้บริโภค
โดยจำกัดการใช้จ่ายในสิ่งที่มีความจำเป็นเท่านั้น
และมีส่วนผลักดันให้สภาพการแข่งขันทวีความรุนแรงมากยิ่งขึ้น แต่อย่างไรก็ตาม
บริษัทยังคงสามารถยืนหยัดรักษาฐานลูกค้าไว้ได้ด้วยนโยบายการตลาดแบบรุกในเชิงรับ

บริษัทมีกำไรจากการดำเนินงาน 78.44 ล้านบาท เติบโตเพิ่มขึ้น 13.42%
นอกจากนี้ยังมีรายได้อื่นซึ่งไม่ได้เกิดจากการดำเนินงานตามปกติอีก 24.52 ล้านบาท
เพิ่มขึ้นจากปีก่อน 14.12 ล้านบาท
โดยมีรายการหลักมาจากกำไรจากการขายสิทธิการเช่าของพื้นที่เช่าในศูนย์การค้า ดิ เอ็มโพเรี่ยม
และเมื่อหักรายการอื่นๆ แล้ว มีกำไรสุทธิ 77.28 ล้านบาท เพิ่มสูงขึ้นถึง 42.27%
เมื่อเปรียบเทียบกับปีก่อน

โครงสร้างทางการเงินปัจจุบันของบริษัทอยู่ในระดับที่เข้มแข็งมาก
โดยมีอัตราส่วนทางการเงินที่สำคัญ สามารถชี้วัดและสะท้อนให้เห็นสภาพคล่องที่ดี เช่น
เงินทุนหมุนเวียนสุทธิมีมากถึง 196.91 ล้านบาท อัตราส่วนสภาพคล่อง 1.95 เท่า
อัตราส่วนหนี้สินต่อส่วนของผู้ถือหุ้น (Debt to Equity) อยู่ในระดับต่ำเพียง 0.53 เท่า
และอัตราส่วนความสามารถชำระดอกเบี้ย (Interest Coverage) สูงถึง 46.95 เท่า

ผลแห่งความสำเร็จในปีที่ผ่านมา เกิดจากความมุ่งมั่นตั้งใจปฏิบัติงานของพนักงานทุกฝ่ายทุกระดับ
โดยไม่ย่อท้อต่ออุปสรรคใดๆ และจะยังคงทุ่มเทแรงกายแรงใจ ร่วมกันพัฒนาผลิตภัณฑ์และบริการ
ขยายช่องทางการจัดจำหน่าย เพื่อตอบสนองความพึงพอใจของลูกค้าอย่างต่อเนื่อง
และคำนึงถึงผู้มีส่วนได้เสียทุกฝ่าย